En molotovcocktail blev stillet op af en bil ved Feggersundvej 11 i Aalborg Øst og antændte den og to andre biler lidt over midnat. Derefter flygtede tre mænd "af udenlandsk udseende" fra stedet, men derudover har politiet ikke meget at gå efter. Bilejeren, hvis bil der først blev antændt, er ikke kendt af politiet. - Vi regner ikke med, at det er et internt opgør, siger vagtchef Per Vagn Nielsen til TV2/Nord. Kate Lund, hvis bil også blev ramt af flammerne, blev noget overrasket, da der blev banket på døren omkring midnat. - Først troede jeg, at det var en joke. Men så måtte jeg jo ud i nattøj og se, at min bil brændte, siger Kate Lund til TV2/Nord. Det er ikke første gang, at der har stået brændende biler i området. - Det er fjerde gang. Jeg synes, at det er uhyggeligt. Hvad bliver det næste?, siger Kate Lund til TV2/Nord.

Referat:
En molotovcocktail antændte tre biler i Aalborg Øst i nat. Politiet har ikke meget at gå efter, og ifølge en af bilejerne er det fjerde gang, at der bliver brændt biler af i området.